《元宵》
明代·程通

云净天空月正高，迢迢良夜遇元宵。蓬莱五凤盘双阙，瀛海三山驾六鳌。

紫陌香尘随宝马，玉楼美酒换金貂。太平乐事知无外，但恨樗材答圣朝。

作者简介：（1364—1403）明徽州府绩溪人，字彦亨。洪武二十三年举人。授辽府纪善。建文初，燕王兵起，随辽王南归京师，上封事，陈备御策，进左长史。永乐初，从辽王徙荆州。旋上封事被发，下狱死。